தாய்லாந்திலிருந்து லீவில் ஊருக்கு வந்திருந்த போது மயிலாடுதுறையில் உள்ள புகழ்பெற்ற சேந்தங்குடி துர்கை அம்மன் ஆலயத்திற்கு சென்றிருந்தேன். அங்கே உள்ள துர்கை அம்மன் மிகவும் சக்தி வாய்ந்த தெய்வம். கோவில் அர்ச்சகர் குமார் எனது பால்ய காலத்து சிநேகிதன். ’ஸ்பெஷல் அர்ச்சனை’ எல்லாம் முடித்து கிளம்பும் தருவாயில் கோவில் வாசலில் திடீர் பரபரப்பு. வெள்ளை வேட்டி, வெள்ளை சட்டையில் சுற்றம் சூழ லோக்கல் அரசியல்வாதி ஒருவர் நெற்றியில் குங்குமம் சகிதம் உள்ளே வந்து கொண்டிருந்தார். துர்கை அம்மனைத் தவிர மீதி அங்கே இருந்த அனைவரும் அவருக்கு வணக்கம் வைத்திருந்தார்கள். துர்கை அம்மன் அவருக்கு அருள் பாலித்துக் கொண்டிருந்தார் போல! நேராக உள்ளே வந்தவர் என்னைப் பார்த்து, “என்னண்ணே.. நல்லா இருக்கீங்களா?” என்று முகம் கொள்ளாச்சிரிப்புடன் கேட்டார். ஒரு சில நொடிகள் ‘அது யாராக இருக்கும்’ என்று யோசித்த போதே விடை தெரிந்து விட்டது.